Tunnellati ta’ materjal mormi llegalment, li biddel numru ta’ għelieqi agrikoli fi scrapyard illegali beda jitneħħa mill-Awtoritá ta’ Malta dwar l-Ambjent u l-Ippjanar (MEPA), wara li diversi twissijiet ġew injorati minn min kiser il-liġi. Fi stqarrija l-MEPA qalet li l-operazzjoni ta’ infurzar kienet mistennija li ddum diversi ġranet minħabba l-firxa tal-illegalità kif ukoll biex jiġi żgurat li l-oqsma agrikoli jiġu ritornati għall-istat oriġinali tagħhom. Mandankollu, aktar kmieni dalgħodu l-Awtorità ġiet innotifikata biex twaqqaf l-operazzjoni ta’ azzjoni diretta tagħha minħabba mandat li kien ippreżentat lill-qorti mill-avukat ta’ minn wetta           l-illegalità. Il-materjal mormi jinkludu, kwantitajiet kbar ta’ karozzi skrappjati, trakkijiet, white goods u tajers. L-operazzjoni ta’ infurzar li kienet qed tittieħed f’żona ODZ magħrufa bħala Ix-Xerriek , fil-limiti ta’ Birżebbuġa, bdiet bit-tneħħija ta’ materjal li kien qed jibblokka l-aċċess għal trejqa li twassal għall-għelieqi. Is-sit jifforma parti minn żona ħafna akbar li hi skedata minħabba l-importanza arkeoloġika tagħha. Id-Direttorat tal-Infurzar fi ħdan il-MEPA kien assistit minn membri tal-Korp tal-Pulizijia mis-Sezzjoni tal-Infurzar tal-Liġi Amministrattiva. Iktar kmieni din il-ġimgħa, l-Awtorità wettqet ukoll azzjoni ta’ infurzar fuq sit vakanti f’żona residenzjali fi Triq William Lassell fil-Fgura. Matul is-sena li għaddiet dan is-sit kien suġġett għal akkumulazzjoni ta’ rimi illegali għad-detriment ta’ residenti li jgħixu fil-viċinanzi tas-sit. Din l-azzjoni ta’ infurzar kienet imwettqa bi ftehim mal-kunsill lokali tal-Fgura, li qabel, li jkunu utilizzati ftit mill-fondi tal- Urban Improvement Fund (UIF) li huma allokati lill-lokalita’ tal-Fgura. Meta l-Awtorita’ tirkupra l-ispejjes ta’ din l-azzjoni diretta minngħand is-sid, l-Awtorita’ tirritorna lura l-flus fl-istess Fond (UIF) tal-Fgura.